KOMISIJOS REGLAMENTAS (EB) Nr. 503/2005
2005 m. kovo 31 d.
iš dalies keičiantis Tarybos reglamentą (EB) Nr. 747/2001 dėl Bendrijos tarifinių kvotų ir referencinių kiekių, taikomų tam tikriems Maroko kilmės produktams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. balandžio 9 d. Tarybos reglamentą (EB) Nr. 747/2001, numatantį Bendrijos tarifinių kvotų ir produktų, kuriems gali būti taikomos lengvatos, referencinių kiekių valdymą remiantis susitarimais su tam tikromis Viduržemio šalimis, bei panaikinantį Reglamentus (EB) Nr. 1981/94 ir (EB) Nr. 934/95 (1), ypač į jo 5 straipsnio 1 dalies b punktą,
kadangi:
(1)
Savo 2005 m. kovo 16 d. Sprendimu (2) Taryba leido pasirašyti Europos ir Viduržemio jūros regiono valstybių susitarimo tarp Europos Bendrijos bei jų valstybių narių ir Maroko Karalystės protokolą ir numatė jį laikinai taikyti nuo 2004 m. gegužės 1 d., kad būtų galima atsižvelgti į Čekijos Respublikos, Estijos Respublikos, Kipro Respublikos, Vengrijos Respublikos, Latvijos Respublikos, Lietuvos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą.
(2)
Šiame protokole yra numatomos tam tikrų Maroko kilmės produktų naujos tarifinės kvotos, nauji referenciniai kiekiai ir Reglamente (EB) Nr. 747/2001 nustatytų esamų tarifinių kvotų pakeitimai.
(3)
Kad būtų galima įgyvendinti naujas tarifines kvotas, referencinius kiekius ir esamų tarifinių kvotų pakeitimus, reikia iš dalies pakeisti Reglamentą (EB) Nr. 747/2001.
(4)
2004 metams naujų tarifinių kvotų dydžiai, referencinių kiekių ir esamų tarifinių kvotų dydžių padidinimo dalis turėtų būti skaičiuojami kaip protokole nurodytų pagrindinių dydžių dalis, proporcingai iki 2004 m. gegužės 1 d. praėjusiam laikotarpiui.
(5)
Siekiant palengvinti tam tikrų Reglamente (EB) Nr. 747/2001 nustatytų esamų tarifinių kvotų administravimą, pagal tas kvotas importuoti kiekiai turėtų būti atimami iš tarifinių kvotų, atidarytų pagal Reglamentą (EB) Nr. 747/2001, su pakeitimais, padarytais šiuo reglamentu.
(6)
Protokolas taikomas nuo 2004 m. gegužės 1 d., taigi šis reglamentas turėtų būti taikomas nuo tos pačios dienos ir įsigalioti kaip įmanoma greičiau.
(7)
Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 747/2001 II priedas iš dalies keičiamas pagal šio reglamento priedą.
2 straipsnis
Tarifinių kvotų, kurių kvotos numeriai yra 09.1104, 09.1112, 09.1122, 09.1130 ir 09.1137, kiekiai, kurie pagal Reglamento (EB) Nr. 747/2001 II priedą buvo išleisti į laisvą apyvartą Bendrijoje, yra atimami iš atitinkamų tarifinių kvotų, atidarytų pagal Reglamentą (EB) Nr. 747/2001, su pakeitimais, padarytais šiuo reglamentu.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2004 m. gegužės 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. kovo 31 d.